
Kjære leser!

For første gang på åtte hundre år er det krise i Castaldini. Den regjerende kongen er syk, og letingen etter den neste kongen blir enda mer påtrengende. Dette fordi det ifølge de gamle lovene hefter et avgjørende kjennemerke ved hver av de tre mennene som kan komme på tale som tronfølger, slik at de ikke kan velges, men er forutbestemt.

I Tusen kyss senere kjemper prins Leandro D'Agostino med å bestemme seg for om han skal vende tilbake til landet som forviste ham, og med frykten for enda en gang å gi sitt hjerte til kvinnen som en gang forlot ham. Eller gjorde hun egentlig det?

Olivia Gates


Til Melissa Jeglinski.

Takk for den fantastiske, nye veien å gå. Jeg ønsker deg

lykke og suksess i alt du gjør, MJ.

Til Natashya Wilson, min utrolige redaktør.

Jeg kunne ikke vært lykkeligere for at vi er et team, Tashya.


For åtte hundre år siden grunnla Antonio D’Agostino kongedømmet Castaldini i Middelhavet. Med innflytelse fra italiensk og maurisk kultur var kongedømmet enestående. Men det som særlig skilte det fra verdens monarkier, var loven om arverekkefølgen som Antonio D’Agostino innstiftet. Han var klar over at ingen av sønnene hans passet til å overta tronen etter ham, så han bestemte at rekkefølgen ikke skulle følge blodsbånd, men fortjeneste. Enhver fra den store D’Agostino-klanen, som utgjorde kongefamilien, kunne vise seg verdig til å bli den neste kongen. Han satte opp klare regler som måtte følges før noen kunne bli kandidat til tronen, regler som også innbefattet at valget av den neste kongen måtte enstemmig godkjennes av det kongelige rådet til den regjerende kongen.

Og de andre reglene? At den fremtidige kongen hadde plettfritt rykte, god helse og ingen laster, at han var av solid avstamning på begge sider, en leder som folk fulgte på grunn av hans karisma og karakter, og som først og fremst hadde gjort stor suksess innenfor sitt område.

Slik hadde det alltid vært … mennene i familien D’Agostino måtte knive om kronen, anstrenge seg for å fortjene den. Opp gjennom historien hadde en av mennene alltid vunnet over alle konkurrentene og gjort krav på kronen. Han valgte sitt råd fra den kongelige familien, og i løpet av regjeringstiden valgte han den neste kongen som sin kronprins, slik at maktoverdragelsen gikk smertefritt i tilfelle noe skulle skje med ham.

Og kongedømmets motto var: Lasci l’uomo migliore vincere. La den beste mannen vinne.


Prolog

Åtte år tidligere

– Kom nærmere, Phoebe. Jeg biter ikke. Ikke hardt i hvert fall.

Leandros dype stemme dirret i Phoebe. Hun fikk ikke frem et ord. Hun hadde holdt pusten mens hun ventet på at han skulle kontakte henne. Hun holdt alltid pusten helt til han gjorde det.

Hun fikk fremdeles ikke puste. Han stod som om han var hugget i stein og stirret ut av de store vinduene i toppleiligheten på Manhattan, som glitret som klynger av stjerner i mystiske mønstre.

Den kraftige skikkelsen, det mørke håret. Det kriblet i fingrene hennes når hun mintes hvordan hun tviholdt i det håret mens han hemningsløst elsket med henne.

Duften av ham invaderte henne – maskulin, potent og bare hans, et elskovsmiddel selv på denne avstanden, et han bad henne om å overvinne. Han hadde allerede fått henne til å reise seks tusen kilometer for å «komme nærmere».

For åtte timer siden hadde hun fått en beskjed fra Ernesto – Leandros høyre hånd og deres hemmelige mellommann – mens Julia hadde sin daglige fysioterapi. Hun trodde at han inviterte henne til nok et hemmelig møte, enda mer hemmelig nå da Leandros situasjon i Castaldini krevde enda større forsiktighet enn tidligere etter at han hadde trukket seg fra ambassadørposten. Men hun hadde ikke funnet Leandro. Bare jetflyet hans. Hun hadde ikke hørt et ord fra ham på den sju timer lange flyturen til New York.

Hun hadde ikke hørt noe fra ham på fire måneder. Hun hadde vært redd for at det var hans måte å si fra at det var over. Men det var det ikke …

– Jeg fylte tretti for to måneder siden.

Hun fòr sammen, kjente et stikk av lengsel. Hun hadde husket det. Den tjuesjette oktober. Lysten til å ringe ham den dagen hadde omtrent ødelagt henne. Men reglene hans hadde vært klinkende klare. Han skulle kontakte henne. Hun hadde trodd at han ikke kom til å gjøre det mer.

– Gratulerer med vel overstått.

Han blåste. – Jo takk. Den lykkeligste bursdagen i mitt liv.

Så vendte han seg mot henne. – Har du ikke mer å si, bella malaki? Min skjønne engel. Kjælenavnet sitret i henne, den blandingen av italiensk og arabisk som bare han brukte. Han kom mot henne, skjorten var kneppet opp til midjen, musklene beveget seg og glinset for hvert skritt. – Skal jeg gjøre det enklere? Gi deg en ledetråd? Han stanset et halvt åndedrag borte mens de grønne øynene skinte. – Savnet meg?

Hun hadde trodd det. Hun hadde tatt feil. Hun hadde vært utsultet etter ham.

Han grep om henne, de varme, store hendene brant mot huden og han holdt henne stødig. – Skal jeg finne det ut?

Ja! skrek hver celle i kroppen. Men han gjorde ingenting. Rørte seg ikke. Hun begynte å skjelve.

I samme øyeblikk som han oppfattet skjelvingen, ble øynene hans som svarte hull som sugde til seg all fornuft og slapp hungeren i henne løs. Hun stupte frem, som en hjelpeløs satellitt som ble trukket mot en nådeløs planet.

Det var som om en demning som brast. Voldsomt. En syndeflod. Leppene deres kolliderte, fløt sammen, oversvømte henne med det som hun aldri hadde trodd at hun skulle finne før hun traff ham. Enhet. Et behov som åpnet henne.

– Neste gang, bellezza helwa  … neste gang skal jeg bruke timer … dager, på å tilbe deg … men denne gangen … denne gangen …

Han kastet henne ned, og hun kunne bare stønne idet hun druknet i silkelakener og lukten hans, forventningen ble en pine mens klærne forsvant. Armene hennes skalv, tigget ham om å ta henne. Han adlød, la seg over henne med den styrken som hun gispet etter, støtte inn i henne uten videre, hardt og fullt og ikke til å holde ut, han knuste henne med nytelse, rev orgasmen ut av henne. Han slukte skriket hennes med munnen, brølte ut sin egen utløsning, fylte henne til bunns til rytmen av hennes egne sammentrekninger til hun lå slapp under ham. Slukt. Oppfylt. Leandro. Løvemannen hennes. Tilbake i livet hennes. Ikke lenger i all hemmelighet … ?

Hun spente seg mot ham, tok og gav alt. Han gryntet inn mot halsen hennes. Og så oppfattet hun hva han sa. – Jeg kommer aldri til å vende tilbake til Castaldini.

Alt ble stille. Hun var klar over at han hadde hatt problemer der, men aldri vende tilbake? Ingenting kunne da være så ille. Så endelig. Kunne det?

Hun vred seg under ham, han var blitt så tung med ett. – Hva mener du med at du aldri vil dra tilbake? Du må jo …

Han løftet seg litt, stirret lenge og vantro på henne før han stønnet, så reiste han seg. – Vet du det ikke?

Hun krympet seg under raseriet hans. – Vet hva?

– Dio, kan det være sant? Har de holdt dekretet hemmelig i Castaldini? Dette er mye verre enn jeg trodde. De isolerer ikke bare Castaldini kulturelt og økonomisk, de holder det bak deres egen form for jernteppe.

– Vær så snill, Leandro … jeg forstår ingenting.

– Vil du vite hva som gikk som en løpeild rundt i internasjonale medier før de fant noe annet å meske seg i? Den trivielle nyheten om at jeg, prins Leandro D’Agostino, som verden var sikker på skulle bli utnevnt som kronprins og den nesten kongen i Castaldini på grunn av fortjenestefull innsats hele livet … i samme øyeblikk som jeg trosset den nåværende kongen og hans menn, ble jeg erklært uønsket og fratatt alle titler.

– Å, nei …

Han lo hardt. – Ikke si «å, nei» ennå. Det kommer mer. Jeg ble fratatt statsborgerskapet mitt i tillegg.

Hun ble helt stille. Kjempet for å trekke pusten. – Det kan ikke være sant.

– Jo da, det kan det. Jeg er blitt tilbudt amerikansk statsborgerskap, og jeg har tatt imot tilbudet. Jeg kommer aldri til å sette min fot i Castaldini igjen. Han grep brått tak i henne, stakk fingrene inn i håret hennes og kysset henne inntrengende. Inderligheten jaget alt annet på flukt og fikk henne til å klamre seg til ham mens han hvisket mot leppene hennes. – Og du skal aldri dra tilbake, du heller.

Hun ble rystet, rev munnen til seg. – Jeg er nødt.

Øynene hans ble smale og hypnotiserende mens han tårnet over henne. – Nei, det er du ikke. Dette er ditt land, slik som det er mitt nå. Du blir hos meg.

Hun presset frem resten. – Jeg er nødt å reise tilbake til Julia.

Hånden hans ble liggende helt stille på brystet hennes. – Ja, den stakkars søsteren din. Prinsessen med et helt kongerike til disposisjon og til tjeneste.

– Du vet at det ikke er slik det er. Hun trenger meg.

– Jeg trenger deg.

Den inderlige tilståelsen stakk i hjertet. Av sjokk.

Og ut av lammelsen begynte håpet å skjelve, men bare for å bli drept i mistankens kalde grep. Trengte han henne? Hvordan? Og hvorfor nå? Han hadde ikke trengt henne før, og bortsett fra det åpenbare ante ikke Leandro betydningen av ordet behov. Hans eneste behov hadde vært å bli konge av Castaldini, og ingenting annet hadde betydd noe i konkurransen om kronen. Minst av alt hun. Det hadde han bevist om igjen og om igjen.

Han hadde hatt henne som en hemmelighet, hadde eskortert andre kvinner – særlig tremenningen Stella – til offentlige tilstelninger, hadde gått forbi Phoebe med den ondskapsfulle kvinnen ved armen og nikket til henne som om hun ikke var annet enn hans fetter Paolos svigerinne.

Han hadde sagt at det var for å unngå mistanke om det intime forholdet, noe som ville ha ødelagt både hans sjanse til å gjøre krav på tronen, og hennes rykte. Først hadde hun trodd påstanden om «å beskytte begge i en vanskelig tid» betydde at han hadde planlagt en felles fremtid for dem og ønsket å beskytte ryktet hennes i det svært så konservative samfunnet.

Men han hadde så visst ikke sagt eller gjort noe åpent for å bekrefte hennes antakelse. Og det var før Stella – som gikk rundt og jaget bort kvinner fra Leandro som om de skulle være fluer – hadde fortalt henne det Phoebe innså hun hadde vært den siste til å få vite. Et faktum som alle var klar over. At for å kunne erobre kronen, måtte Leandro gifte seg med en «akseptabel» kvinne. Og Phoebe var i aller høyeste grad mindre akseptabel enn Stella D’Agostini med sitt kongelige blod. Stella var egentlig nest best, og det var like viden kjent at hun ville få ham bare hvis den perfekte kandidaten takket nei. Den kvinnen var blitt Phoebes venn … Clarissa D’Agostino, kongens datter.

Nå endelig våget hun å innse det. Sannheten. Han hadde vært redd for å bli avslørt med tanke på sin fremtid som konge. Clarissa, eller til og med Stella, økte sjansen hans, og det gjorde ikke hun. Hun hadde vært feig som hadde vært redd for at han skulle gjøre det slutt hvis hun nevnte bekymringene eller mistankene sine. Hun hadde vært så svak, så forelsket, at hun hadde tvunget seg til ikke å tenke på det engang, hadde stukket hodet i sanden slik at hun kunne ta imot det hun kunne få.

Men selvbedraget hadde ikke gjort noe for å lette på bekymringene hans. Hadde hun ikke blitt mer forvirret jo nærmere kronen han kom? Hadde hun ikke underbevisst ønsket at han ikke skulle få den, slik at han kunne bestemme seg for henne? Hadde hun ikke vært redd for at hvis han tok den – og Clarissa eller Stella med den – og fremdeles begjærte henne, at hun ikke ville greie å si nei? Hun hadde begynt å forstå hvordan enkelte kvinner endte opp med å bli den «andre kvinnen».

Og nå hadde hun fått det ønsket oppfylt som hun hadde undertrykt: Han var ikke med i kampen om kronen lenger. Og han ville ha henne. Han hadde sagt det som hun aldri hadde trodd at han kom til å si; at han trengte henne.

Jaså. Greit. Etter å ha behandlet henne som en skitten hemmelighet i mer enn et år og deretter ikke tatt kontakt med henne på fire måneder?

All engstelsen brast ut av henne. – Hva trenger du meg til, Leandro? Som en elskerinne som er der når du trenger henne, slik som før? Eller kanskje noe litt mer permanent, nå da du ikke har andre å velge i? Hva skulle jeg være i livet ditt nå? Den alltid tilstedeværende som du kan la frustrasjonene dine gå utover? Den beleilige kroppen når du trenger sex? Ville jeg bli den eneste til å gi deg det? Har jeg vært den eneste?

Han måpte, som om hun var blitt et romvesen rett foran øynene på ham. Det kalde raseriet som krøp opp i øynene hans fikk henne nesten til å krympe seg og ta det i seg igjen. Nesten. Men hun gav seg ikke. Hun kunne ikke det. Hun måtte ikke. Det føltes som om hun var blitt forgiftet av ydmykelser over lang tid.

Han rev til seg hendene og glodde oppbrakt på henne. – Anklager du meg, etter alt jeg har gjort, alt du har kostet meg? Kan du ikke bare være åpen om det som skjer, det jeg hadde en mistanke om i disse fire månedene, da du ikke engang gadd å ta en telefon for å finne ut om jeg levde eller var død? Jeg var verd bryet da alle trodde at jeg skulle bli den neste kongen. For en liten stund siden smeltet du i armene mine da du fremdeles trodde at det var en mulighet. Nå er jeg plutselig ikke verd noe som helst.

Aggresjonen og de urettferdige anklagene kjentes som et slag i ansiktet. Men det styrket henne bare, fikk sinnet til å blusse opp. – Du kan tro hva du vil.

Han slo armene rundt henne, trakk henne inntil seg. – Du vender meg ikke ryggen, du også.

Hun så opp på ham, begynte å skyve ham fra seg … og sluttet, hun falt sammen i armene hans. Øynene hans. Det hun så der traff henne hardere enn en knockout. Smerte. For en smerte.

Og så skjønte hun det. Tapet måtte ha tæret på ham da det gikk opp for ham at han ikke lenger var noe av det som hadde definert ham. Trangen til å ta fra ham smerten, behovet for ham, hamret i henne. Og han hadde sagt at han trengte henne …

Nei. Han trengte henne ikke. Han hadde aldri trengt henne. Han trengte bare å få den forskrudde viljen sin, tilfredsstille den sårede stoltheten. All sorgen hun selv mente at hun ikke hadde samlet opp i løpet av det siste halvannet året, skar gjennom henne da hun rev seg løs og fikk på seg klærne.

– Jeg håper at du blir veldig lykkelig i ditt nye land med ditt negative syn på andre og med selvopptattheten din. Det er slikt som vil skaffe deg mange venner.

Han kom bort til henne. – Først slenger du altså anklager mot meg ut av det blå, og når jeg svarer med noe relevant, bruker du det som en unnskyldning for å gjøre det du hadde tenkt å gjøre i alle fall i stedet for å fortelle meg at jeg tar feil, freste han. – Du forlater meg. Og skal jeg være med i dette skuespillet? Uttrykke replikkene der vi later som om jeg er den hjerteløse synderen og du den edle anklagede?

Hun dro opp glidelåsen med en rask bevegelse. – Det er jeg som har øvd på replikkene som du dikterte. Og jeg vil ikke mer.

– Dikterte jeg at du skulle fortelle meg at du bare følte deg levende når jeg kjærtegnet deg, tok deg? Var det skuespill? Er det derfor det er så lett å gå sin vei nå? Forlate meg?

All krenkelsen og ydmykelsen som hun hadde fortrengt veltet opp i henne. – Forlate deg? Når har jeg noen gang vært sammen med deg? Det eneste jeg har vært for deg, var den tilbedende tosken som strøk egoet ditt når du kunne avse en time. Du likte jo å høre meg si alt det der, ikke sant? Det kolossale egoet ditt er såret, og du trenger konstant tilførsel av tilbedelse. Hun tidde, pustet tungt. – Du trenger meg ikke, Leandro … du trenger bare å vite at jeg trenger deg. Men i motsetning til det jeg kanskje har latt deg tro, dreier ikke livet mitt seg bare om deg. Jeg har ansvar og forhåpninger … jeg er ikke noe leketøy du kan plukke frem hver gang du får lyst.

– Men hver gang jeg fikk lyst, tigget du om mer. Han klemte henne mot seg, pusten hans var varm mot kinnet hennes. Hendene gled inn under klærne hennes, den ene holdt rundt et bryst, den andre la seg over kjønnet hennes og kjærtegnet det. Hun kjente at begjæret gikk som et støt gjennom henne. – Kroppen din er min, den har nettopp buktet seg grådig under meg, trukket seg sammen i ekstase rundt meg, og nå tigger den om mer, selv når du påstår noe annet.

Den kalde manipuleringen av følelsene og reaksjonene hennes understreket det hele bare enda tydeligere. Han brydde seg ikke om henne. Hun hadde bare tjent ett formål for ham. Nå da hun nektet å stå til tjeneste, hadde han revet av seg masken han brukte når de var sammen. Akkurat slik han hadde gjort med sin konge og sitt fedreland.

Hun rev seg løs fra grepet hans og løp ut av leiligheten.

Hun stanset ikke før hun hadde lagt en halv verden mellom dem, til et sted der hun bad om at hun aldri ville høre fra ham igjen.


1

Nåtid

– Castaldinis fremtid avhenger av deg.

De litt uklare ordene traff Phoebe Alexander som et sleggeslag.

Hun måpte mot mannen som hadde snakket før hun var kommet helt inn i det store kontoret. Han kom mot henne.

Hun så på kong Benedetto som haltet over det enorme teppet med Castaldinis våpenmerke på. Hver bevegelse skapte en tilsvarende reaksjon i musklene hennes. Stokken hans dunket i gulvet sammen med hjerterytmen hennes. Hun håpet at hun hadde hørt feil, men han sa det på nytt. – Alt avhenger av deg, figlia mia.

Hvert ord rev henne i hjertet. Hun elsket ham som den faren hun aldri hadde hatt, siden hennes egen hadde stukket av da hun var to og moren var gravid med hennes søster Julia. Men hun håndterte ennå ikke at han kalte henne datter. Hun hadde ikke samme plass i hjertet hans som barnebarna og moren deres – søsteren hennes. Hun visste aldri hva hun skulle gjøre med denne kjærligheten, men forsøkte å være så mye til nytte som hun kunne for å føle seg fortjent til den. Hun var fremdeles ikke i nærheten.

Hvordan kunne Castaldinis fremtid avhenge av henne når landet stod overfor farer som bare en konge kunne håndtere?

Kong Benedetto var ikke blitt den mest elskede kongen siden kong Antonio for ingenting. Selv mente hun at han var den klokeste og mest effektive herskeren i det tjuende århundre. Han var dessuten den mest kontroversielle, siden politikken hans praktisk talt hadde isolert Castaldini i løpet av de førti årene han hadde regjert. Men han hadde beskyttet landet mot urolighetene som hadde plaget resten av verden i den perioden. Og Castaldini hadde beholdt sin sjarm og hadde nå en blomstrende turistindustri.

Men det tjueførste århundre hadde ikke vært hans spesialfelt, og nå så det ut som om alt var i ferd med å bryte sammen. Og han hadde dessuten en annen rekord: Det var han som hadde regjert lengst uten å velge en kronprins.

Han var en gammel kjempe som hadde båret alderen sin med stil, og alle trodde at han kom til å leve og herske i førti år til og greie å snu situasjonen. Til han ble rammet av slag fire måneder tidligere. Og mangelen på kronprins var nå i ferd med å bli en katastrofe.

Kong Benedetto stanset et dusin skritt fra henne og lente seg på stokken. – Jeg kommer aldri til å bli så bra at jeg kan fortsette å styre Castaldini.

Hun kunne ikke gi ham forsikringer om det, engang. Det eneste hun kunne si, var: – Deres Majestet er blitt bedre.

– Nei, figlia mia. Jeg greier knapt å gå, min venstre side er ubrukelig, og det skal ingenting til før jeg må legge meg.

– Men du trenger jo ikke å være på topp fysisk.

Halvparten av ansiktet hans ble mykt, som om han satte pris på anstrengelsene hennes. – Jo, det gjør jeg. Du vet at det er Castaldinis lov. Og det går lengre enn det. Min mentale helse …

Her kunne hun være sikker. – Er like utmerket som før!

Han sukket så dypt at hun kjente at hjertet sank. – Det er ikke sant. Og nå kan jeg ikke drøye det lenger. Jeg har gjort det altfor lenge.

– Det har du ikke. Ifølge loven kunne du ikke ha valgt noen av kandidatene.

Han ristet på hodet, haltet bort til en stol og satte seg. – Det kunne jeg. For minst ti år siden. Det har alltid vært tre kandidater. Hver av dem kan styre Castaldini inn i dette århundret, som ser ut til å bli mer turbulent enn det foregående, og forsvare riket mot farene som banker på dørene våre. Og likevel er det bare de tre mennene som ikke vil melde seg som kandidater til kronen.

Var det altså tre menn av familien D’Agostino som hadde det som trengtes for å bli den neste kongen? Det var nytt for henne. Enda en bombe. En som fikk tankene til å gå sine egne veier.

Nei. Ikke den mannen som en gang hadde oppfylt alle kriterier. Han hadde meldt seg som kandidat en gang, så kongen kunne ikke regne med ham. Eller?

Hun rørte urolig på seg. – Hva er problemet med dem? spurte hun nysgjerrig.

Kongen sukket. – De har hvert sitt. Alle oppfyller alle krav unntatt ett. Av forskjellig art, men noe som gjør dem uskikket til posisjonen ifølge loven.

– Da er det ikke din feil at du ikke valgte noen av dem.

– Å, det sa jeg til meg selv også for lenge siden. Det kan jeg ikke tillate meg lenger. Jeg la det frem for det kongelige råd og argumenterte med at dette er blitt et være eller ikke være for Castaldini, og at vi av den grunn skal se bort fra det gamle lovverket. Og i går hadde jeg en blackout på ti minutter under et rådsmøte.

Hun gispet. Han grep hånden hennes og klemte den. Var det han som trøstet henne? – Det var det beste som kunne ha skjedd, fortsatte han, – for nå går de enstemmig inn for at den eneste måten å beskytte Castaldini på, er å velge en av de tre mennene som er i stand til å lede landet.

Hun trakk til seg hånden. – Jøss, det er stort at de gikk utenom loven. Da er vel problemet løst, ikke sant?

Han skar ansikt. – Overhodet ikke. Hver av dem har sin gode grunn til å vende ryggen til meg og Castaldini. Og de ville være i sin fulle rett.

– Men du er kongen deres. Jeg vet at det ikke finnes noen presedens for det, men du kan tvangsutskrive dem til tjeneste.

Han sperret opp øynene, og så lo han med rusten stemme. – Du aner ikke hvor langt utenfor min domsmakt de befinner seg. Jeg kan ikke innkalle dem, jeg kan ikke ta sjansen på å gjøre dem mer fiendtlig innstilt enn de allerede er, ellers mister vi alle sjanser til å få en ansvarlig konge.

– En mann med så mye makt og som ikke ønsker å redde kongedømmet sitt, uansett grunn, er ikke verdig en krone, og slett ikke Castaldinis. Hva skjedde med det fortjenestefulle?

Kongen var blitt alvorlig igjen. – Å, alle sammen har gjort seg fortjent til den, det skal du ikke tvile på. Mye mer enn jeg gjorde.

– Det nekter jeg å tro.

– Jeg har forhåpentligvis gjort mer rett enn galt i disse førti årene, men jeg har gjort mange feil. Det som diskvalifiserte de tre, måten jeg samlet alt imot dem på da jeg støtte dem fra meg, er blant mine største feilgrep. Et annet var at jeg ikke greide å velge mellom dem, noe som førte til dette; at Castaldini i praksis er uten en leder. Men den velsignede blackouten fikk rådet til å velge for meg. De anbefalte meg å henvende meg til den som de anser som den minste av tre onder.

Hun visste hvilket navn han kom til å si.

– Du kjenner ham godt. Min avdøde fetter Osvaldos sønn. Prins … eks-prins Leandro D’Agostino.

Hun grov neglene inn i håndflatene. Hun hadde trodd at hun var forberedt. Hadde stålsatt seg i åtte år. Brukt alle sine våkne timer til slikt som krevde fullt fokus, slik at hun ikke skulle høre navnet som sang i hodet. Hun hadde greid det. Når hun ikke hadde fått tilbakefall.

Leandro. Mannen som hun hadde elsket mot all fornuft, stolthet og selvoppholdelsesdrift. Mannen som hun ikke hadde vært annet enn tidtrøyte for. Sikkert sammen med mange andre. Han gikk gjennom livet som en enmannsinvasjon og ødela alt i sin vei slik at han kunne opprette sin egen versjon av det perfekte.

Og han var det minste av tre onder? Hva var de andre to? Demoner?

Det som økte uroen ved å høre navnet hans, var forvirringen ved å høre det på leppene til mannen som hadde forvist ham, uttalt med slik beklagelse og … kjærlighet?

Da kong Benedetto snakket igjen, var hun ikke i tvil. Det var begge deler. Og mer. Mye mer. Sorgen og stoltheten til en far som snakket om sin bortkomne sønn. – Det fantes ikke en ting den gutten ikke kunne gjøre. Han bygde et finansimperium og var den beste ambassadøren til Statene som Castaldini noen gang hadde hatt, bare tjueåtte år gammel.

Det visste hun. Det var da hun møtte ham for nesten ti år siden, en måned etter at hun var kommet til Castaldini før eventyrbryllupet til søsteren.

– Du husker sikkert hvordan han trakk seg fra embetet på grunn av sin politiske overbevisning og hvordan han ble mer og med fiendtlig innstilt, slik at jeg ikke lenger kunne forsvare ham overfor rådet, som på grunn av handlingene hans erklærte ham uønsket og tok fra ham statsborgerskapet.

Jo da, det husket hun virkelig. Og hva det hadde ført til.

– Nå driver han et globalt finansimperium og deler tiden mellom forretninger og veldedighet.

Hun hadde ikke lyst til å høre dette. Men bortsett fra å gå sin vei eller skrike til kongen at han skulle slutte å dytte Leandros prestasjoner ned i halsen på henne, kunne hun ikke gjøre annet enn å stå der og høre på hvordan han hadde gått videre i livet.

– Vi bad ham om å komme tilbake, fortsatte kongen, – og tilbød ham våre beklagelser, samt status som kronprins og regent. Han bare blåste av oss og tilbudene våre.

– Det var sikkert vreden hans som snakket. Hun fòr sammen av lyden av sin egen stemme. – Ikke noe som ikke målbevisst overtalelse og smiger kan overvinne.

– Ja, det var det rådet også trodde. Jeg sa at de ikke visste noe om Leandro. Men de var sikre på at de skulle kunne forhandle med ham. Han fortalte oss hva vi kunne … gjøre … med alle forsøkene våre.

Phoebe syntes at hvert ord dyttet henne nærmere og nærmere en avgrunn. Hun orket ikke å se ned og forsøkte på nytt å oppnå avstand. – Hvis han nekter så iherdig, hvorfor henvender dere dere ikke til en av de andre?

– Fordi innvendingene mot den andre er mer tungtveiende, og han hater meg enda mer. Med hensyn til den tredje, er innvendingen den største av dem alle. Og jeg antar at han hater både meg og Castaldini. Leandro er faktisk den minst problematiske av dem, den jeg tror er lettest å nå frem til. Og det er der du kommer inn i bildet.

Hjertet dunket mot ribbeina. Hun fòr sammen som om noen hadde slått henne. Ikke si det. Ikke  …

Han sa det. – Jeg sender deg, det eneste mennesket jeg tror kan nå frem til Leandro og overtale ham til å forhandle, eller i det minste få ham til å holde fortet til en mer permanent ordning er funnet, hvis han nå fremdeles har så mye imot å påta seg vervet.

Phoebe ble tom i hodet. – Jeg … jeg er ikke …

– Du er den dyktigste forhandleren i Castaldini. Du har forhandlet oss ut av situasjoner der jeg og den gamle garden var lite effektive og til og med stod mot hverandre. Og dette er vår mørkeste stund. Jeg stoler på at din dyktighet, dine ufeilbarlige, diplomatiske taktikker og sjarm kan lokke Leandro tilbake når alt annet har slått feil.

Hennes … sjarm? Nå, vent et øyeblikk her …

Før hun rakk å protestere, slengte kongen en ny erklæring mot henne.

– Du er mitt … og Castaldinis … siste kort.

*

– Vi går inn for landing, signorina Alexander.

Phoebe smilte til flyvertinnen og klappet på setebeltet, som var festet. Hun ventet til den vakre brunetten hadde gått før hun lot hodet synke mot vinduet. Lysene fra New York glitret som fyrverkeri mot henne. Hun lukket øynene. Hun hatet å fly. For henne betydde det omveltninger.

Reisen da alt hadde startet for ti år siden. Lillesøsteren Julia hadde sagt ja til Paolo, for deretter å oppdage at han var sønn av kongen av Castaldini. Phoebe kunne ikke la den handikappede, attenårige søsteren dra alene til et fremmed land og en ukjent fremtid. Hun hadde droppet jusstudiene for å bli med Julia. Hun hadde både vært engstelig og angret seg da hun gikk om bord i flyet til Castaldini. Engstelig på grunn av den ukjente fremtiden hun og søsteren gikk i møte, anger fordi hun sørget over livet hun hadde gitt avkall på.

Ikke at hun hadde angret siden. Selv om hun bare var to og et halvt år eldre enn Julia, hadde hun vært mer en mor for søsteren etter at moren døde like etter at Phoebe fylte tretten. Da Julia ble rammet av arvelig spastisk spinalparalyse – en sjelden form for delvis lammelse – ble Phoebes beskyttelsestrang enda sterkere. Fjorten år gammel var Julie gradvis blitt svak og stiv og hadde mistet følelsen i føttene. Da hun var sytten, satt hun i rullestol. Og så møtte hun Paolo.

Uten å bry seg om tilstanden hennes hadde han tatt henne med storm. Det gikk ikke lang tid før han fridde. Og selv om Julia ikke sa ja før etter nesten et års overtalelse og forsikringer om at handikappet ikke betydde noe for ham, hadde Julia vært følelsesmessig labil, og hun ble mer og mer avhengig av Phoebe etter hvert som oppstyret med å bli prinsesse over natten meldte seg.

Phoebe hadde mange ganger lurt på om hun ville ha gjort noe annerledes hvis hun hadde visst hvordan hennes eget liv også ville bli forandret. Og ikke bare som en bivirkning av forandringene i Julias liv.

Tenk om hun hadde hatt vett til å frykte sine egne reaksjoner første gang hun så Leandro, særlig hun som alltid hadde vært så rolig og fornuftig. Tenk om hun hadde skjønt at noe så utenfor hennes kontroll bare kunne ende med forferdelse? Tenk om hun ikke hadde latt ham kysse seg bare en time etter at de møttes og gått til sengs med ham en uke senere?

Hun hadde alltid kommet frem til samme konklusjon: Da ville hun ha vært hel, levd et rikt liv og hatt egen familie. Og nå trodde kongen at hun var den som kunne greie å overtale Leandro til å komme tilbake. Mannen som hun ikke hadde vekslet et fornuftig ord med i løpet av de fjorten månedene hun hadde vært elskerinnen hans. Men rett skulle være rett – forholdet deres var ukjent takket være Leandros bestrebelser. Kongen bad henne bare om å gjøre jobben sin som diplomatisk problemløser, en som hadde forhandlet frem mange vanskelige avtaler og glattet over potensielt farlige situasjoner på kongens vegne.

Hun hadde nok en grunn til ikke å ta på seg denne oppgaven. Konsekvensene hvis hun skulle lykkes.

Leandro straffet sikkert kongen og rådet hans og tvang dem til å legge seg flat for ham før han kom tilbake. Men hun tvilte ikke på at når stoltheten hans hadde fått sitt og han hadde stilt sine betingelser, ville han på nytt gli glatt inn i familien D’Agostino, bli kronprins og fremtidig konge.

Og hennes tid i Castaldini ville være over.

I det øyeblikket han kom tilbake for å bli, ville hun måtte dra.

Det var en time til hun skulle møte mannen som hadde gjort det umulig for henne å elske eller til og med begjære en annen. En time til hun skulle forhandle frem en avtale som hun måtte få i havn for enhver pris.

Avtalen som kom til å bety slutten på livet slik hun nå kjente det.

*

Leandro D’Agostino kjempet mot trykket som vokste i ham til det kjentes ut som om hodet skulle eksplodere og beina i hånden knase under styrken fra eksplosjonen.

Han stirret ned på hånden før han innså at det var mobilen som laget den lyden, mobiltelefonen som han forsøkte å klemme i stykker. Han bannet og slengte den fra seg. Den smalt mot skrivebordet, gled og klapret mot parketten. Han skar tenner da stillheten inntrådte igjen.

Pokker. Hvor mange telefoner hadde han ødelagt i løpet av de siste åtte årene, slik at han ikke skulle ringe henne? Selv om det hadde vært av helt motsatte grunnen han hadde ønsket å ringe henne nå?

Vel, han skulle ikke ringe til Phoebe Alexander. Han skulle ikke avlyse møtet med henne. Ville hun ha et intervju med ham? Det skulle hun få. Som om hun ville ha noen nytte av det.

Hun hadde valgt en dårlig dag til å bryte åtte års taushet. En dårlig måned. En dårlig levetid.

Og hun skulle få oppdage hvordan en tiger hadde det når de som rev ut en klo av poten hans dukket opp for å pirke i det betente såret.

De våget å ta kontakt med ham. Nå tilbød de ham makt og ansvar. Etter at de hadde baktalt ham og kastet ham ut, tatt fra ham identiteten. Etter at han hadde brukt hele livet i tjeneste for land og folk, etter at han hadde vært sikker på at han skulle bli valgt til kronprins som den ene som oppfylte alle krav.

Jo nærmere tronen han var kommet, desto mer panikk hadde rådet fått. De ønsket å ha makt livet ut, de hadde fryktet – og med god grunn – at det første han kom til å gjøre som konge, var å erstatte dem. Derfor kom de ham i forkjøpet mens de fremdeles hadde muligheten. De hadde tross alt makten. Og kong Benedetto hørte på dem.

Kong Benedetto. Hans onkel og hans konge. Hans helt. Kongen hadde ikke bare steget til side og latt ulvene rive ham i stykker, han hadde selv utstedt dekretet som hadde knust Leandro.

Men det hadde ikke vært det verste, det hadde nemlig hennes svik vært. Hennes frafall. Og nå var hun på vei hit. For å forhandle på vegne av hans tidligere konge. Eller på egne vegne?

Det kunne være det siste, under dekke av det første.

Som om han ville falle for henne igjen.

Uansett hva hun var ute etter her, så skulle hun ikke få det. Ikke om det gjaldt livet.

Sì, la henne komme. Han var i humør til å bli provosert. Minnet om henne hadde vært årsak til hjertesorg altfor lenge. La hennes fysiske tilstedeværelse påføre ham noe mindre ynkelig. Noe hett og rått. Noe som han kunne sette tennene i. Og rive i stykker.

Det var på tide å rive ut alt svakt og dumt i ham, restene av den fortryllelsen som han ikke hadde greid å bryte. Det var på tide å drive henne ut …

Håret reiste seg i nakken som om han var kommet inn i et område med statisk elektrisitet. Et nærvær. Ikke til å ta feil av, selv etter alle disse årene. Her. Hun var her.

Phoebe.

Ernesto måtte ha tatt imot henne nede og vist henne opp, latt henne gå alene inn i hulen hans, akkurat som for åtte år siden. Forsiktighet bad ham om ikke å røre seg og la henne ta initiativet. Alle instinkter skrek at han skulle snu seg og få med seg den første reaksjonen hennes når hun så ham etter et helt liv.

Det var den hete, skarpe lyden som unnslapp leppene hennes som gjorde det. Han snudde seg.

Tiden spant tilbake til den første gangen han så henne. Til den siste. Og som begge gangene og alle andre ganger imellom, bombarderte alt ved henne sansene hans momentant.

Annerledes. Ordet gav gjenklang. Ravnsvart hår som den gangen var karamellblondt, hvit i huden der hun før hadde vært solbrun, yppig der hun før hadde vært spinkel. Kvinnen som stod knappe ti meter unna hadde lite til felles med den yngre som opptok plassen i hukommelsen hans, hun som aldri hadde sluppet taket i sansene hans.

Han oppfattet forandringene med ett blikk, viste at han ville trenge timer, dager, mer … mye mer, for å sortere dem. Men han behøvde ikke å katalogisere noe som helst for å kjenne virkningen av dem, gjenoppleve opphisselsen – og til hans store fortvilelse – den ubeskrivelige tiltrekningen.

Tiden stod stille, som om det eneste som kunne skje var at han ble sugd mot henne, at hun ville styrte frem og møte ham på halvveien.

Hun stod like lammet som ham. Like rystet.

Erkjennelsen trakk ham ut av den uvirkelige tidløsheten han hadde havnet i, versjonen der ingenting hadde skåret seg. Han krasjlandet i den usmakelige nåtiden. Naturligvis var hun ikke rystet. Hun hadde et ærend her …

Nei. Hun var rystet. Dette var ikke skuespill, ikke mer enn hans eget stup ut i tidsboblen hadde vært. Hva betydde dette?

Han trakk pusten dypt. Han måtte ta kontroll over situasjonen. Måtte i det minste prøve. Han måtte starte med å få kontroll over seg selv.

Han vendte seg mot henne, stålsatte seg med tanke på det øyeblikket da hun fikk igjen selvbeherskelsen. De siste restene av sjokk forsvant fra ansiktet hennes, og han bet seg i leppen og talte sekundene før blikket hennes ble varmt, kroppen avslappet, fristende …

– Bare slik at du vet det, jeg fortalte kong Benedetto hva jeg mener om en mann som nekter å gjøre sin plikt på grunn av smålig stolthet.

Leandro blunket. Hva i h …?

– Men det er min oppgave å forhandle på kongens vegne. Selv for en gevinst jeg ikke tror er verd å vinne.

Leandro måtte sjekke hørselen sin. Og hukommelsen.

Hadde hun virkelig sagt det han hadde hørt henne si?

En gevinst jeg ikke synes er verd å vinne.

Kunne hun mene … ham?

Han stirret på kvinnen som Phoebe Alexander var blitt. Hun feide inn i hulen hans som om den var hennes egen og han var inntrengeren, hvert skritt avslørte en som visste hva hun var verd, visste hvilken virkning hun hadde. Forvirringen steg mens han studerte den nye, yppige skikkelsen iført en formell drakt. De strenge linjene bare fremhevet de lange lemmene og de runde formene. Blikket hans fulgte hver selvsikre bevegelse, den smidige elegansen, hang fast ved huden der den vistes. Den glatte halsen, de veldreide leggene. Han kunne nesten smake den bleke huden. Ville den smake likedan som den gylne hun hadde hatt en gang i fortiden … ?

Abbastanza, din tosk. Fokuser på ansiktet hennes. Finn ut av taktikken.

Han gjorde det, og etterpå ønsket han at han ikke hadde. De fine trekkene bare forsterket rushet av hormoner i systemet hans og fikk alle nerveender til å gjøre opprør. Og det var ingenting i uttrykket hennes som kunne gi ham en ledetråd.

Hun gikk bort til salongbordet foran chesterfield-sofaen, bøyde seg og satte fra seg den grå dokumentmappen med et saklig klikk. Den tykke fletten falt frem og trakk oppmerksomheten hans mot feminine former inni en jakke som matchet de sølvgrå øynene. Fantasiene skylte over ham, han skulle dra henne etter fletten, løse den opp med fingrene som skalv litt av iver på grunn av de oppmuntrende stønnene, la de blanke, ravnsvarte lokkene fosse utover. Blodet sparket fra i skrittet.

Så rettet hun seg og så på ham med fingrene løst flettet som en selger som ventet på en usikker klients innfall, og det eneste han kunne tenke på, var at de hendene en gang hadde vært over hele ham, kjærtegnet ham til han ble gal, og nå holdt hun dem rett foran …

Dio. Hva var det som feilte ham? Kunne han ikke fullføre en tanke uten at den skulle ende med sex? Uten å forestille seg at hun var helt vill i armene hans mens han gjorde alt mulig med henne?

– Skal vi begynne?

Han krympet seg. Stemmen var den samme. Myk og dyp som sjokolade og rødvin. Men selv da hun freste de siste ordene til ham før hun forsvant fra livet hans, hadde hun ikke hørtes så … arktisk ut. Og den kulden var ingenting mot blikket som sveipet over ham. – Du har lyst til å få dette overstått, slik at du kan fortsette med resten av dagen din, ikke sant?

Han holdt nesten på å svare: Det jeg har lyst til, er at du skal fortelle meg hvem du er og hva du har gjort med den Phoebe jeg kjente.

Rakk den ytre forvandlingen hennes så langt innenfor det fysiske? Var kvinnen som hadde utstrålt lidenskap fra hver pore forsvunnet? Var det dette som hadde erstattet henne? En kvinne som endelig var i tråd med navnet sitt?

Månegudinnens navn hadde passet så dårlig til den varme personligheten hennes. Men nå virket det som om navnet og mytene rundt det passet perfekt. Der huden og håret og skikkelsen en gang hadde glødet med solens varme og energi, var alt nå gjennomsyret av måneskinnet, natten. Kulden.

Men kanskje spontaniteten og varmen bare hadde vært et rollespill, ett han hadde falt for. Så hvorfor hadde hun droppet den fasaden nå, når hun var kommet for å innynde seg hos ham? Han blåste nesten. Innynde seg. Var det det hun håpet å oppnå nå ved å fortelle ham hvor verdiløs hun mente at han var?

Men det var en merkelig påstand. Han var en av verdens mektigste menn. Selv måtte hun ha planlagt å få ham på kroken i samme øyeblikk som hun innså hans potensial.

Hun hadde gjennomskuet ham og spilt på ham som en virtuos. Den uendelig kjærlige søsteren, uskylden som hadde gått i oppløsning første gang han rørte ved henne, det ene mennesket i livet hans som aldri hadde krevd noe av ham og som hadde beroliget ham når han hadde det vanskelig. Hun hadde utstrålt alt som fengslet ham, ufeilbarlig og sammenhengende. Og etter at han var forsvunnet ut av bildet, hadde hun funnet en erstatning … og mistet ham. Leandro hadde ennå ikke greid å finne ut den egentlige historien om hennes brutte forlovelse med en av tremenningene hans, prins Armando D’Agostino.

Men hun hadde sett fremover. Hun var blitt det uunnværlige bindeleddet mellom det hypertradisjonelle monarkiet og den moderne verden. Den som landet stolte på i nødens time. Den de hadde sendt til ham.

Og nå ønsket hun å komme i gang med forhandlingene, ønsket å få det overstått slik at han kunne fortsette med resten av dagen sin. Ikke noe en som brydde seg om utfallet av forhandlingene ville ha sagt. Hva var det hun hadde i ermet?

Holde ham uvitende, forsøke å manipulere slik at han ble mest opptatt av hennes neste trekk og hvordan han skulle møte det. Mesterlig.

Han tok en rask avgjørelse. Han gikk mot henne og stanset to skritt unna. Han lot auraen hennes legge seg rundt ham og tok enda et skritt.

– Hallo til deg også, Phoebe.

Hun møtte blikket hans. Blodet ble tykkere, krevde hardere innsats fra hjertet. Hun tok et halvt skritt bakover. Langsomt. Selvsikkert. Danset hun med ham allerede? En gang i tiden hadde de danset så … utsøkt med hverandre.

– Vi behøver ikke å late som om vi skylder hverandre et hallo.

Den saklige tonen virket som en stimulerende injeksjon, det dunket i fingertuppene, tærne, hodebunnen … i ereksjonen. Han tok igjen det skrittet hun hadde vunnet. – Gjør vi ikke? Du sier slike interessante ting hele tiden.

– Jeg konstaterer fakta. Kan vi komme i gang nå?

– Så det at jeg er en gevinst som ikke er verd å vinne og at vi ikke skylder hverandre et hallo, er «fakta». Fordi du sier det, naturligvis.

Hun så nedover ham. Han kjente at det skrapte nedover kroppen, like opphissende som neglene hennes en gang hadde vært. Men hva var det han så i øynene hennes? Irritasjon? Rettet mot ham? Eller seg selv? Fordi hun ikke hadde tenkt å se? Legge merke til? Bli like tent?

Før han kunne bli sikker hevet hun blikket igjen, og det ble nøytralt. – Prins D’Agostino …

Tittelen som han ikke hadde hørt på åtte år, og den formelle tiltaleformen som hun aldri hadde brukt, sved som salt i åpne sår.

– Leandro. Han greide ikke å undertrykke forbannelsen og krenkelsen og hindre det i å få ham til å høres ut som et knurrende rovdyr. – Du husker navnet mitt, ikke sant, Phoebe? Yalla, si det. En gang stønnet du det, hulket det, skrek det. Jeg er sikker på at du i det minste kan være så høflig nå at du bruker det.

Blikket vek litt før det ble hardt, leppene skalv litt før de ble smale. – Jeg ser ingen grunn til det. Prins D’Agostino er det som passer seg i denne situasjonen. Og jeg forlanger at du er så høflig at du ikke nevner vårt tidligere forhold flere ganger.

Han blåste hånlig. – Du bør innse, og det fort, at jeg ikke reagerer så positivt på krav, Phoebe. Jeg er dessuten beryktet for at jeg er helt håpløs til å styre. Så ikke kast bort mer pust på å manøvrere denne «forhandlingen» slik at den passer inn i planene dine.

Hun forsøkte ikke å protestere på at han hadde gjennomskuet strategien hennes, det skulle hun ha. Nå kom hun sikkert til å komme med et nytt innspill.

Men hun sa ingenting. Stod helt taus. Stille. Ventet hun på at han skulle komme med flere ubeherskede utspill og kompromittere seg ytterligere?

Han hevet et bryn. – Ingen flere irettesettelser? Skal jeg vente til du har kommet på noe konsist og drepende? Noe som sender meg fra verdiløs til ikkeeksisterende?

Blikket hennes var stødig. Tomt. Det gjorde ham påtrengende. Han tok et skritt lengre inn i auraen hennes og kjempet for ikke å trekke duften av henne for dypt inn. Han stanset før han berørte henne, før han slo armene rundt henne og klemte til. Tausheten hennes gjorde ham gal. Han holdt ikke ut lenger. Han åpnet munnen, men ante ikke hva han skulle si. Det var bare hun som greide å overrumple ham så fullstendig. Det som kom ut, var: – Har du ikke mer å si?

Og så husket han sist han hadde sagt det til henne, i nettopp dette rommet. Og hva som hadde skjedd etterpå. Og … Dio.

Han så hvordan hun fòr sammen, blikket ble sårbart. Hadde minnet truffet henne like hardt? Hvorfor skulle det det, hvis det møtet ikke hadde betydd noe særlig for henne og hvis følelsene hennes aldri hadde vært involvert? Han pustet ut og pekte mot sittegruppen bak dem. Hun rørte seg ikke. Etter at hun hadde stått urørlig i noen sekunder, trakk han pusten dypt og gikk rundt henne. Med alt han hadde av krefter lot han være å streife henne. Han syntes fremdeles at essensen av henne fulgte ham, omsluttet ham. Han bet tennene sammen, grep en fjernkontroll fra salongbordet, trykte på en knapp og satte seg tungt i toseteren.

Ernesto stod i døren på sekunder.

Den eldre mannen oppfattet situasjonen på et blunk før han så misbilligende på … ham? Hva i … ?

– Finn ut hva Phoebe har lyst på, Ernesto. Hun snakker kanskje til deg. Hun har snakkestreik mot meg.

Ernestos ansikt ble enda strengere før det ble mykt og han henvendte seg til Phoebe. – Hva har du lyst på, cara mia?

Cara mia? Hans kjære? Siden når? Hva var det som foregikk her? Men før han fikk svar på noe, gapte han bare enda mer da Phoebe lyste opp i det hjertevarme smilet som han husket. - Grazie, Ernesto. Hva som helst. Du vet alltid bedre enn meg hva jeg liker.

Med en gang døren var lukket så Leandro på Phoebe og håpet at ansiktet fremdeles skulle være mykt. Men nå var det lukket igjen. Skuffelsen sved i ham. – Så rørende. Kjærligheten synes svært så etablert, og den eksisterer ennå. Har du tenkt å fortelle meg hva som har foregått bak ryggen min? Eller bør jeg ta det opp med Ernesto?

Hun så bare kaldt på ham. Han bøyde seg frem. – Kom hit, Phoebe. Han talte tre harde hjerteslag før han fortsatte. – Hvis du insisterer på å teste grensene for tålmodigheten min, må du gjerne fortsette å stå der. Og hvis du insisterer på å spille rollen som dydig og prektig emissær, får du kalle meg eks-prins D’Agostino. Den tittelen har jeg tross alt jobbet hardt for.

– Og du ønsker å fjerne eks-delen på en enda mer strevsom måte?

– Å, der er du jo. Jeg visste at du hadde mye mer på hjertet.

– Ikke hvis du ikke begynner å oppføre deg på en sivilisert og profesjonell måte, mumlet hun etter en lang stund.

Han trakk irritert på leppene. – Det er noe annet jeg må advare deg mot. Min alvorlige allergi mot betingelser og ultimatum.

Akkurat da han trodde at hun kom til å dreie  på hælen og gå ut, beveget hun seg. Fremover. Nærmere. Et lurende skritt etter det andre. Da hun stod omtrent to skritt unna, var tankene hans fullt opptatt med å dra henne ned overskrevs på fanget hans og presse henne mot ereksjonen sin …

Før han faktisk gjorde det, sa han oppgitt: – Sett deg, Phoebe.

Endelig gjorde hun det. På den andre enden av sofaen, helt ytterst på kanten. Som om hun var klar til å sprette opp og løpe sin vei ved første anledning.

– Len deg tilbake, Phoebe. Slapp av. Man skulle tro du er redd for at jeg skal kaste meg over deg. Noe som er merkelig når man tenker over det, siden du en gang i tiden ikke ønsket noe mer enn at jeg skulle gjøre nettopp det.

Hun snudde seg mot ham. – Greit, freste hun. – La oss legge alt på bordet og gjøre oss ferdig med disse barnaktige krenkende, lidderlige hentydningene. Vi hadde et seksuelt forhold for evigheter siden. Det ble slutt. Vi fortsatte hver for oss. Åtte år senere er vi andre mennesker, og dette i dag har ikke bare ingenting å gjøre med fortiden, det har heller ikke noe med oss som individer å gjøre. Jeg er ikke Phoebe til din Leandro her. Jeg er miss Alexander, internasjonal, juridisk konsulent og diplomatisk problemløser for kongedømmet Castaldini, og jeg befinner meg her i egenskap av det for å forhandle om din status som kronprins i stedet for eks-prins D’Agostino.

Han stirret på henne. Hadde han ønsket seg selv het og hard? Han burde ha bedt om at han ikke fikk det som han ville. Nå var han så tent at det verket under jeansen. Rollespill eller ei, dommen hadde falt. Alt han husket om hennes virkning på ham var blitt utvannet med tiden. Eller så hadde hun blitt hundre prosent mer potent med alderen. Han veddet på det siste.

Noe som var rart. Han hadde trodd at den tilpasningsdyktige, likevektige Phoebe var hans idealkvinne. Så hvorfor opplevde han denne aggressive Phoebe med den sylskarpe tungen som mye mer attraktiv? Han hadde aldri hatt sansen for kalde, skarpe damer, hadde aldri tent på dem. Så hvorfor syntes han at denne hensynsløst direkte atferden var toppen av kvinnelighet? Særlig når hun nettopp hadde bekreftet alt han hadde plaget seg selv med siden hun forlot ham: At det ikke hadde vært mer enn sex mellom dem. At hun hadde kommet seg videre, og at det var det.

Og hun var ikke engang ferdig ennå.

Han så hvordan hun trakk pusten og forberedte seg på den neste salven.

Han gledet seg vilt til å bli skutt i filler.

*

Phoebe kjente at hjertet snublet i brystet som en hest som forsøkte å galoppere på is. Dette var mye verre enn hun hadde ventet. Og hun hadde ventet seg det absolutt verste siden hun entret bygningen der hun sist hadde truffet Leandro. Og så hadde Ernesto vist henne inn i det samme rommet. Hun ble nesten kvalt da hun oppdaget Leandro med ryggen til henne. Og da han snudde seg  …

Så hadde han kommet bort til henne, og for hvert skritt hadde hun trukket seg mer inn i seg selv for å beskytte seg. Men pokker ta ham, han hadde bare fortsatt, han hadde invadert sansene hennes, fått henne til å miste kontrollen. Så hadde han snakket. Ertet. Hånet. Dyttet og dratt. Og så brast det for henne, og hun gav ham inn.

Det lot til at hun hadde sagt nøyaktig det han hadde ventet på. Tilfredsheten i ansiktet hans sved, anspentheten hans gav gjenlyd i henne og stakk hver gang hun traff, som om hun klødde akkurat på det stedet der han trengte å bli klødd.

Hvem skulle ha trodd at han hadde sansen for S-M? Den verbale typen. Kanskje den fysiske, også. Det var ikke rart at hun som ja-menneske hadde vært så … perifer for ham.

Hun trodde at hun hadde fått ut alt med den tiraden, men da Leandro nærmest slikket seg rundt munnen for å få mer, fortsatte hun. – Nå, for å utdype det jeg sa da jeg kom inn … Hun tidde og svelget. – Det er utilgivelig at du spiller teater når det gjelder fremtiden til fedrelandet ditt …

– Tidligere fedreland.

– Hva?

Han lente seg frem. – Jeg er amerikaner nå.

Hun geipet. – Å, ærlig talt!

– Vil du se passet mitt?

Hun vinket avvergende. – Du vil alltid være castaldianer.

Han hevet brynene hånlig. – Sier du det? Et helt land var uenig i det for åtte år siden. Jeg har ikke et eneste offentlig bånd til det stedet.

– Du er det, enten du liker det eller ei.

Han trakk munnvikene ned som en furten guttunge. Ja vel, ja. Sikkert. Særlig. – Har jeg ingenting jeg skulle ha sagt?

Hun ristet på hodet. – Nei.

– Jeg lurer på hvordan du kom frem til det.

– Du har ingenting du skulle ha sagt når det gjelder genene dine, ikke sant? Dette er det samme.

– Å, men vi kan heve oss over programmeringen vår.

– Og du har hevet deg over dine røtter?

– Jeg ble faktisk kastet ut av det castaldianske samfunnet. Men jeg har tilpasset meg livet blant andre arter godt, ellers takk.

– Å, ærlig talt!

Han lente seg tilbake og lot som om han slappet av. – Vet du, den måten du sier «ærlig talt» på kan få en til å tro at du legger opp til mer av typen «barnaktige, krenkende og lidderlige hentydninger».

– Greit. Det ser ikke ut som om vi får sagt eller gjort noe av verdi før vi lar deg få utløp for trangen til å mase om fortiden. Greit. Sett i gang. Få det ut av systemet.

Blikket hans gled over henne. – Det er … ting jeg ikke greier å få ut av systemet. Og i hvert fall ikke ved å snakke. Og med tanke på alt det andre fra den fasen i mitt liv, så ikke tenk på det. Jeg kanaliserte resten av bitterheten inn i arbeidet mitt. Og det som er igjen, fikser jeg med ekstremsport. Og boksing.

– Og å vende ryggen til landet ditt når det trenger deg.

Han lo hjertelig. – Det ville ha vært et flott utløp. Hvis jeg hadde sansen for «øye for øye». Men hvorfor forsøker du å overtale en så sykelig selvopptatt fyr til å lede et kongedømme?

Hun svelget. – Jeg er en utsending, som du sa. Jeg er ikke kommet for å lufte min overbevisning, men tale min arbeidsgivers sak.

– Selv om du har mistanke om at han er senil og overlater landet til den eneste som kommer til å styre det ut i ulykken?

– King Benedetto er langt fra senil.

– Hvordan forklarer du ellers at han har ombestemt seg?

– Han har sikkert sine grunner.

– Han har altså ikke delt dem med deg. Er du den lille fotsoldaten som ikke får vite mer enn du behøver?

– En ting vet jeg, at hjertet hans har alltid vært hos deg. Jeg tror at det nesten knuste ham å måtte forvise deg.

Han satte i en latter. – Den kom bardus på meg.

– Hva?

– At du appellerer til den usikre, lille gutten i meg som lengter etter anerkjennelse fra helten sin.

Hun fnyste. – Den dagen jeg tror at det finnes en usikker, liten gutt inni deg, er den dagen jeg tror at jeg får vinger hvis jeg klukker høyt nok.

Han lo høyere denne gangen, og lenger. – Å, Phoebe, du kjenner meg altfor godt. Hva med den hevngjerrige, lille gutten, da? Som ønsker å se helten hans krype for ham og innrømme at han har tatt feil, at den dårlige samvittigheten ikke har gitt ham et øyeblikks fred?

Hun ble stille. Munterheten forsvant mens hans stirret på henne. Og hun så det. Og stønnet. – Jeg fatter ikke at jeg sier dette, men jeg tror ikke det finnes en liten hevngjerrig gutt i deg, heller. Om det skulle være noe, tror jeg fremdeles at han bare er … bare …

– Sint? Fornærmet? foreslo han hånlig.

– Lamslått.

Han ble helt stille. Stirret bare på henne, helt til hun var sikker på at han hadde brent hull midt i pannen hennes. Og så omsluttet han henne. Hun sank inn i sofaen. Han fulgte etter, fremdeles uten å røre henne. Hun brant i hele kroppen. Da han var bare noen centimeter fra henne, hvisket han. – Har du ikke registrert at du ikke har forhandlet om noe hittil?

Hvert ord gikk som et støt gjennom henne. – Hvis … hvis jeg noen gang har lært noe som forhandler, gispet hun, – så er det hvordan jeg skal være sikker på når min … opponent … ikke under noen omstendigheter … er villig til … å forhandle.

Et par centimeter nærmere. – Er jeg din opponent nå?

– Du er verre. En opponent kan jeg håndtere. Du er … du er …

– Jeg er … hva? Halvparten av de siste par centimeterne forsvant.

Hun løftet hånden. For å holde ham på avstand? Det eneste hun visste, var at da hånden berørte ham, var den som limt fast.

– Phoebe …

Det sang i ørene av navnet, av lyden av undring, begjær, krasjet av dører som smalt igjen i hodet. Alt som fantes, var leppene hans. Nesten fremme. Endelig. Vær så snill.

Hun vred seg løs, følte at hun vek tilbake for et stup. Hjertet hamret og det brant i lungene. Et eller annet sted fikk hun styrken fra, styrken til å reise seg og se seg rundt. Hvor er den fordømte døren?

– Signorina?

Hun snudde seg blindt etter stemmen. Så velkommen. Som alltid. Ernesto. Hennes allierte. Hennes trøst. Han som kjente hemmelighetene hennes. Han stod i døren med et brett i hendene. Så tittet han forbi henne på sin herre og nikket motvillig. Så trakk han seg tilbake. Hun åpnet munnen for å rope ham inn igjen og hørte Leandro stemme mellom skulderbladene.

– Har du ikke glemt noe, Phoebe? Oppdraget ditt?

Hun freste uten å snu seg. – Du lot meg komme bare for å gi igjen for noe, vise meg at det bare var nonsens. Greit nok. Du er ikke mannen for oss. Du ville antakelig være det verste som kunne skje Castaldini akkurat nå.

Det kjentes ut som om han hadde sluppet taket i henne. Hun ble trukket fremover. Akkurat som sist virket det som om døren trakk seg unna …

– Phoebe.

Den lave stemmen traff henne som en kule.

– I morgen kveld. Det er fremdeles opp til deg.

– Hv … hva mener du nå?

Stillhet. Hun begynte å skjelve. Og så falt hun nesten på kne da han hvisket: – Det er fremdeles opp til deg å overtale meg til hvorfor jeg skulle gi … noen … en ny sjanse.

